നിലവിൽ സംസ്ഥാനത്തിന്റെ സാമ്പത്തിക പ്രതിസന്ധി മറികടക്കാനുള്ള ഏക വഴിയാണ് ചരക്കു സേവന നികുതിയെന്ന് ധനമന്ത്രി ഡോ . തോമസ് ഐസക്ക് പറഞ്ഞു . ജി . എസ് . ടി വരുന്നതോടെ നികുതി വരുമാനം 20 ശതമാനം ഉയരുമെന്നാണ് കണക്കാക്കുന്നതെന്ന് അദ്ദേഹം ഏഷ്യാനെറ്റ് ന്യൂസിനോട് പറഞ്ഞു . രാഷ്ട്രീയമായി ചരുക്കു സേവന നികുതി സമ്പ്രദായത്തെ എതിർക്കുമ്പോഴും സംസ്ഥാനത്തിന്റെ സാമ്പത്തിക ഞെരുക്കം മറികടക്കാനുള്ള മാന്ത്രികവടിയായാണ് ജി . എസ് . ടിയെ ധനമന്ത്രി കാണുന്നത് . വർഷം തോറും പരമാവധി പത്തു ശതമാനം വളർച്ചയാണ് സംസ്ഥാനത്തിന്റെ നികുതി വരുമാനത്തിലുണ്ടാകുന്നത് . പക്ഷേ ചെലവിന്റെ വർധനയാകട്ടെ പതിനഞ്ച് ശതമാനവും . നിത്യനിദാന ചെലവിന് പോലും കടമെടുക്കേണ്ട സ്ഥിതിയാണിപ്പോൾ . ഇതിനൊപ്പമാണ് റബർ വിലയിടിവും ഗൾഫ് വരുമാനത്തിലെ കുറവും . ഈ പ്രതിസന്ധി മറികടക്കാനുള്ള വഴി ജി . എസ് . ടി തുറന്നിടുമെന്നാണ് ധനമന്ത്രി പ്രതീക്ഷിക്കുന്നത് ജി . എസ് . ടി വഴി വരുമാനം ഉയരുകയും ചെലവ് വൻതോതിൽ കൂടാതിരിക്കുകയും ചെയ്താൽ കമ്മി അഞ്ചു വർഷം കൊണ്ട് നിയന്ത്രിക്കാമെന്നാണ് ധനമന്ത്രി കണക്കുകൂട്ടുന്നത് . സാമ്പത്തിക രംഗത്ത് സംസ്ഥാനത്തിന്റെ റേറ്റിങ് ഉയരും . ഇതോടെ കിഫ്ബിക്ക് എളുപ്പത്തിൽ വായ്പ കിട്ടുമെന്ന് ധനമന്ത്രി പ്രതീക്ഷിക്കുന്നു .